Alueiden komitean lausunto aiheesta "Komission neljäs kertomus neuvostolle, Euroopan parlamentille, Euroopan talous- ja sosiaalikomitealle ja alueiden komitealle direktiivin 89/552/ETY televisio ilman rajoja soveltamisesta"



Virallinen lehti nro C 256 , 24/10/2003 s. 0079 - 0082



Alueiden komitean lausunto aiheesta "Komission neljäs kertomus neuvostolle, Euroopan parlamentille, Euroopan talous- ja sosiaalikomitealle ja alueiden komitealle direktiivin 89/552/ETY 'televisio ilman rajoja' soveltamisesta" (2003/C 256/13) ALUEIDEN KOMITEA, joka ottaa huomioon komission 6. tammikuuta 2003 julkaiseman neljännen kertomuksen neuvostolle, Euroopan parlamentille, Euroopan talous- ja sosiaalikomitealle ja alueiden komitealle direktiivin 89/552/ETY "televisio ilman rajoja" soveltamisesta (KOM(2002) 778 lopullinen), ottaa huomioon Euroopan komission 6. tammikuuta 2003 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto, ottaa huomioon työvaliokuntansa 6. helmikuuta 2002 tekemän päätöksen antaa lausunnon valmistelu "kulttuuri ja koulutus" -valiokunnan tehtäväksi, ottaa huomioon neuvoston lokakuussa 1989 antaman direktiivin 89/552/ETY televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta, sellaisena kuin se on muutettuna 30. kesäkuuta 1997 annetulla Euroopan parlamentin ja neuvoston direktiivillä 97/36/EY, ottaa huomioon komission kolmannen kertomuksen neuvostolle, Euroopan parlamentille ja talous- ja sosiaalikomitealle direktiivin 89/552/ETY "televisio ilman rajoja" soveltamisesta, ottaa huomioon Euroopan parlamentin päätöslauselman komission kolmannesta kertomuksesta neuvostolle, Euroopan parlamentille ja talous- ja sosiaalikomitealle direktiivin 89/552/ETY "televisio ilman rajoja" soveltamisesta, ottaa huomioon komission viidennen tiedonannon neuvostolle ja Euroopan parlamentille "televisio ilman rajoja" -direktiivin 89/552/ETY, sellaisena kuin se on muutettuna direktiivillä 97/36/EY, 4 ja 5 artiklan soveltamisesta vuosina 1999-2000, KOM(2002) 612 lopullinen, 8. marraskuuta 2002, ottaa huomioon neuvoston 24. syyskuuta 1998 antaman suosituksen Euroopan audiovisuaalisia ja tietopalveluja tuottavien yritysten kilpailukyvyn parantamisesta edistämällä kansallisia järjestelmiä, joiden tarkoituksena on saattaa alaikäisten ja ihmisarvon suojelu vertailukelpoiselle ja tehokkaalle tasolle, ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle tietyistä elokuviin ja muihin audiovisuaalisiin teoksiin liittyvistä oikeudellisista näkökohdista, KOM(2001) 534 lopullinen, 26. syyskuuta 2001, ottaa huomioon "kulttuuri ja koulutus" -valiokunnan 12. toukokuuta 2003 hyväksymän lausuntoluonnoksen (CdR 90/2003 rev.), jonka esittelijä oli José María Muñoa Ganuza, Baskimaan hallituksen valtuuttama ulkoisesta toiminnasta vastaava neuvonantaja, sekä katsoo, että 1) kyseisellä alalla on meneillään ratkaiseva siirtymä- ja kehitysvaihe sen valmistautuessa uuteen digitaaliympäristöön, mikä edellyttää toimijoilta huomattavia teknisiä investointeja sekä välttämätöntä investointia henkilökunnan mukauttamiseen ja kouluttamiseen, 2) audiovisuaalialan digitaalistuminen kansainvälistää ja maailmanlaajuistaa alaa, mikä puolestaan edistää audiovisuaalialan ja kulttuurin paikallista ja alueellista ulottuvuutta, hyväksyi 2. ja 3. heinäkuuta 2003 pitämässään 50. täysistunnossa (heinäkuun 3. päivän kokouksessa) yksimielisesti seuraavan lausunnon. 1. Alueiden komitean näkemykset Uusi toimintaympäristö Alueiden komitea 1.1. suhtautuu myönteisesti komission aloitteeseen tarkistaa direktiiviä ja käynnistää keskustelu mahdollisesta tarpeesta mukauttaa yhteisön sääntelyjärjestelmää markkinoiden ja uuden tekniikan viimeaikaiseen kehitykseen. 1.2. katsoo, että neuvoston "televisio ilman rajoja" -direktiivi (89/552/ETY) on voimassaolovuosinaan edistänyt jatkuvasti ja ratkaisevasti Euroopan audiovisuaalialaa. 1.3. kannattaa kertomuksessa esitettyä toteamusta, että komission on edelleen tuettava ja vahvistettava televisiopalveluiden vapaata tarjontaa sisämarkkinoilla takaamalla yleisen edun mukaiset pääperiaatteet, joihin sisältyvät moniarvoisuus, ihmisarvo, alaikäisten suojelu, kuluttajansuoja, tekijänoikeuksien suojelu ja kulttuurisen monimuotoisuuden turvaaminen. 1.4. katsoo, että EU:n on toimillaan ja toimintaperiaatteillaan edistettävä siirtymistä kohti digitaalitelevision oikeanlaista käyttöönottoa Euroopassa, jotta sekä kansalaiset että alan toimijat voivat hyödyntää digitaalistumisen tarjoamia etuja. Alueelliset ja paikallislähetykset Alueiden komitea 1.5. panee merkille, että alueellisten ja paikallisten televisioasemien merkitys kasvaa Euroopassa. Niillä on selkeä sosiaalinen ja kulttuurinen tarkoitus, ja ne palvelevat yksiselitteisesti kansalaisia. 1.6. toteaa, että eurooppalaisen audiovisuaaliteollisuuden edistämisen kannalta tarkasteltuna alue- ja paikallistelevisioiden oma tuotanto on tavallisesti runsaampaa kuin valtakunnallisten televisioasemien. Ne siis kehittävät alaa ja sen kilpailukykyä välittömämmin ja tehokkaammin kuin valtakunnalliset televisiokanavat. 1.7. korostaa, että aloite, jolla tuettaisiin kaikkien julkisen televisiotoiminnan harjoittajien - riippumatta niiden valtakunnallisesta tai alueellisesta luonteesta - pääsyä Euroopan yleisradioliittoon EBU:hun, edistäisi yhteiskunnallisesti erittäin merkittävien tapahtumien televisiointia. Komission järjestämät julkiset kuulemiset Näkökohta 1: Yhteiskunnallisesti erittäin merkittävät tapahtumat Alueiden komitea 1.8. toteaa olevan olennaista taata, että yhteiskunnallisesti erittäin merkittävät tapahtumat lähetetään mahdollisimman monille kansalaisille. Tiedonsaantioikeus ja sananvapaus eivät näet toteudu, ellei tieto kulje vapaasti. Näkökohta 2: Kulttuurisen monimuotoisuuden ja eurooppalaisen audiovisuaalialan ohjelmateollisuuden kilpailukyvyn edistäminen Alueiden komitea 1.9. huomauttaa, että eurooppalaista audiovisuaalialan teollisuutta edistävissä tulevissa lainsäädäntötoimissa on otettava huomioon jäsenvaltioiden toimivalta ja taattava Euroopan yhteisön perustamissopimuksen 151 artiklan 4 kohdan määräyksien noudattaminen. Niiden mukaan yhteisön politiikoissa ja toimissa on vaalittava ja edistettävä yhteisön kulttuurista monimuotoisuutta. 1.10. katsoo, että direktiivillä on onnistuttu saavuttamaan eurooppalaisten teosten ja riippumattoman tuotannon edistämiseksi ehdotetut konkreettiset tavoitteet, sillä sekä eurooppalaisille että riippumattomien tuottajien teoksille osoitettu lähetysaika on lisääntynyt. 1.11. katsoo, että digitaaliseen tuotantoon ja digitaalisiin lähetyksiin siirtymisen edellyttämiä investointeja ajatellen on kannustettava alue- ja paikallistelevisioiden lähetysten tukemista tai sallittava se, jotta varmistetaan tulevan digitaalisen television kulttuurinen ja alueellinen monimuotoisuus, ja että alue- ja paikallistelevisiot lähettävät luonteenomaisesti muita enemmän omaa ohjelmistoa. 1.12. on täysin samaa mieltä komission kanssa siitä, että yhteisön on laadittava kattava audiovisuaalipaketti, jolla uutta direktiiviä täydennetään eurooppalaiselle audiovisuaalialalle suunnatuin tukitoimenpitein, joita ovat esimerkiksi Media Plus -ohjelma tai Innovaatio 2000 -aloite. Näkökohta 3: Yleisen edun suojelu televisiomainonnassa, sponsoroinnissa, teleostoslähetyksissä ja televisiomarkkinoinnissa Alueiden komitea 1.13. katsoo, että mainonnan määrää koskevan säännöstön noudattaminen eri jäsenvaltioiden ja jopa saman valtion eri televisioasemien välillä vaihtelee. 1.14. suhtautuu myönteisesti siihen, että komissio aikoo säilyttää mainonnan laatua koskevia säännöksiä, esimerkiksi ohjelmien sisällön ja mainonnan selkeän erottamisen, sekä huolehtia säännöksien valvonnasta ja seurannasta. 1.15. kantaa komission tavoin huolta siitä, että sääntelytoimenpiteissä on ennakoitava uuden tekniikan mahdollistamat televisiomainonnan uudet tekniset väylät, olipa kyseessä virtuaalimainonta tai interaktiivinen mainonta. 1.16. korostaa, että kaupallinen rahoitus on niin ikään yksi eurooppalaisen audiovisuaaliteollisuuden kehittämisen perusluonteisista tukimuodoista, ja siksi rahoituksen on tapahduttava kaikissa valtioissa tasavertaisissa olosuhteissa. 1.17. kannattaa komission aloitetta laatia hyvää kauppatapaa ja EU:n laajuisia käytännesääntöjä koskeva puitedirektiivi sekä täytäntöönpanoviranomaisten välistä yhteistyötä koskeva säädös. Näkökohta 4: Alaikäisten suojelu ja yleinen järjestys - vastineoikeus Alueiden komitea 1.18. kannattaa direktiivissä säädettyä menettelyä alaikäisten suojelun takaamiseksi, koska siinä eräät kielloille asetetut erityisehdot yhdistetään lähetysten vastaanottamisvapauteen. 1.19. kannattaa täysin tavoitetta suojella alaikäisiä ohjelmilta, jotka voivat vahingoittaa heidän fyysistä, henkistä tai moraalista kehitystään, ja varmistaa, että ohjelmissa ei yllytetä vihaan rodun, sukupuolen, uskonnon tai kansallisuuden perusteella. Komitea kannattaa myös lähetyksen vastaanottavan jäsenvaltion mahdollisuutta puuttua poikkeuksellisesti asiaan, jos televisiolähetys on peräisin muusta kuin siitä jäsenvaltiosta, jossa se vastaanotetaan. 1.20. on komission kanssa yhtä mieltä tavoitteesta tutkia, miten valtiot ja lähetysvälineet tai -kanavat luokittelevat ohjelmasisällön. Tutkimuksen tarkoituksena on vähentää erilaisten luokittelukäytäntöjen mahdollisesti aiheuttamaa sekaannusta. 1.21. tukee pyrkimystä ulottaa vastineoikeutta koskeva määräys kattamaan myös muut tiedotusvälineet eikä rajata sitä koskemaan ainoastaan televisiota. Näkökohta 5: Täytäntöönpanoon liittyvät näkökohdat Alueiden komitea 1.22. pitää asianmukaisena televisio-ohjelman lähetysvaltion vastuuta ja toimivaltaa, sellaisina kuin niistä säädetään vuonna 1997 tarkistetussa direktiivissä, jonka nojalla vain yksi valtio voi kulloinkin olla asiassa toimivaltainen. Näkökohta 6: Tiedonsaantioikeus eli lyhyiden otteiden lähetys ja muut seikat, joita direktiivissä ei käsitellä Alueiden komitea 1.23. pitää myönteisenä sitä, että uudella direktiivillä otetaan käyttöön oikeus tiedonsaantiin ("oikeus lyhyisiin otteisiin") ja että siinä otetaan erityisesti huomioon uusi toimintaympäristö, jossa tietoa lähetetään digitaalitekniikan ansiosta useiden välineiden ja kanavien kautta. Samalla otetaan huomioon se, että on edistettävä myös alueellisten ja paikallisten televisioasemien katsojien oikeutta vastaanottaa kyseistä tarjontaa, varsinkin jos televisioasemat käyttävät vähemmistö- ja/tai alueellisia kieliä. 1.24. suosittaa, että säännös suurtapahtumien lähettämisestä maksuttomassa TV:ssä muotoillaan edelleen joustavasti eri maiden erityispiirteitä kunnioittaen. Eurooppalaisia suurtapahtumia sisältävän luettelon laatimista tulisi tutkia. 1.25. kehottaa sovittamaan tulevan "televisio ilman rajoja" -direktiivin nykyistä paremmin yhteen niin kutsutun kaapeli- ja satelliittidirektiivin 93/83/ETY kanssa, jotta sillä edistettäisiin tekijänoikeuksien koordinointia nykyisestään. 1.26. suosittaa, että direktiivi "televisio ilman rajoja" muutettaisiin yhtenäiseksi unionitason sääntelykehykseksi, jonka avulla levitetään audiovisuaalisia palveluja ja vähennetään asteittain yksittäisten palvelujen sääntelyä. Säännöstön tulisi kuitenkin edelleen olla teknisesti neutraali. 2. Alueiden komitean suositukset Alueiden komitea 2.1. kehottaa komissiota myös vastaisuudessa jatkamaan direktiivin nojalla käynnistettyjä toimintalinjoja. 2.2. kehottaa valtioita ottamaan alueelliset ja vähemmistökielensä hyvin huomioon lähettäessään direktiivin 3 a artiklassa tarkoitettuja yhteiskunnallisesti merkittäviä tapahtumia (etenkin urheilutapahtumia). Komitea kehottaa valtioita lähettämään kyseiset tapahtumat alueille mahdollisuuksien mukaan myös alueellisilla ja vähemmistökielillä. 2.3. suosittaa, että direktiivillä säädetty eurooppalaisten teosten edistämistä ja riippumattomien tuottajien teosten levittämistä koskeva kiintiöjärjestelmä säilytetään. 2.4. ehdottaa, että tulevassa direktiivissä tuetaan alue- ja paikallistelevisioita, sellaiset televisioasemat mukaan luettuina, jotka lähettävät ohjelmia alueellisilla ja/tai vähemmistökielillä, sillä ne edistävät koko eurooppalaista audiovisuaalialan teollisuutta. 2.5. ehdottaa, että eurooppalaisten teosten edistämisjärjestelmissä ja -välineissä kiinnitetään erityistä huomiota alueellisilla ja/tai vähemmistökielillä tuotettuihin ohjelmiin, jotta näin tuettaisiin Euroopassa vallitsevaa kulttuurista monimuotoisuutta. 2.6. ehdottaa, uudessa televisiodirektiivissä vahvistettaisiin itsesääntelyä. Siihen on kuitenkin nivottava valtiollinen valvonta. 2.7. suosittaa, että etsitään edelleen ratkaisuja, joilla vähennetään mainontaa ja suojellaan tällä tavoin kuluttajien ja televisionkatsojien oikeuksia. 2.8. tukee komission ponnisteluja suojella alaikäisiä ja yhtyy ajatukseen tutkia eri jäsenvaltioiden ohjelmasisällön luokittelukäytäntöjä. 2.9. ehdottaa, että direktiivillä säänneltäisiin tiedonsaantioikeutta ("oikeutta lyhyisiin otteisiin") ja direktiivi sovitettaisiin nykyistä paremmin yhteen niin kutsutun kaapeli- ja satelliittidirektiivin 93/83/ETY kanssa. 2.10. kannattaa sellaista audiovisuaalipolitiikkaa, jossa painotetaan aikaisempaa enemmän unionin omien yhteiskunnallisten, kulttuuristen ja inhimillisten arvojen edistämistä, jotta eurooppalainen identiteetti vahvistuu ja leviää sekä unionin sisällä että sen rajojen ulkopuolella. 2.11. ehdottaa, että alue- ja paikallistelevisioita, jotka lähettävät ohjelmia vähemmistökielillä, tuettaisiin ja niiden lähetysmahdollisuuksia edistettäisiin käytännössä erityisesti sellaisin ohjelmin ja aloittein kuin Media Plus ja Innovaatio 2000, joissa suositaan alueiden ja kuntien rajatylittävää yhteistyötä. Bryssel 3. heinäkuuta 2003. Alueiden komitean puheenjohtaja Albert Bore